Pretoria: Hier kan jy vandag nié ry nieArgieffoto: memyselfaneye (Pixabay) Die Stad Tshwane sal Vrydag, as deel van sy Vervoermaand-aktiwiteite, ’n motorvrye sone in Hatfield skep met die oog daarop om motoriste aan te raai om eerder openbare vervoer as privaat motors te gebruik. Lindela Mashigo, woordvoerder vir die Stad, het gesê twee dele van Burnettstraat tussen Grosvenor- en Hildastraat sal gesluit word. “Hildastraat sal ten volle in bedryf wees in die noord-tot-suid-rigting met beperkte toegang van suid na noord,” het Mashigo gesê. Die Stad moedig inwoners aan om minder afhanklik te wees van hul privaat voertuie en eerder van openbare vervoer soos Tshwane se busdiens, Metrorail, Gautrein of taxi’s gebruik te maak. “Die gebruik van openbare vervoer kan verkeersopeenhopings vergemaklik, uitlaatgasse verminder en ons mense kans gee om gehaltetyd waartydens hulle kan lees, studeer of werk in die vervoertydperk te beleef. Dit word ook verbind met gesonder leefstyle – mense wat openbare vervoer gebruik, is oor die algemeen meer fisiek aktief aangesien hulle van die vervoerpunt na die eindbestemming stap.” Die sluitings sal van 08:00 af plaasvind.